Official Journal C 188 , 04/07/2001 P. 0005 - 0011



Avviż tal-Kummissjoni dwar restrizzjonijiet li għandhom x’jaqsmu direttament u huma neċessarji għal konċentrazzjonijiet (2001/K 188/03) (Test b’relevanza għall-ŻEE) I. INTRODUZZJONI 1. Regolament tal-Kunsill (KEE) Nru 4064/89 tal-21 ta’ Diċembru 1989 dwar il-kontroll tal-konċentrazzjonijiet bejn l-impriżi [1] (hawnhekk iżjed ‘il quddiem: “ir-Regolament dwar l-Għaqda ) jipprevedi fl-Artikolu 6(1)(b), it-tieni sottoparagrafu, u fl-Artikolu 8(2), it-tieni sottoparagrafu, it-tieni sentenza, li deċiżjoni li tiddikjara konċentrazzjoni kompatibbli mas-Suq Komuni għandha tkopri “restrizzjonijiet li għandhom x’jaqsmu direttament u huma neċessarji għall-implimentazzjoni tal-konċentrazzjoni. Dan il-kunċett isir referenza għalih ukoll fid-deklamazzjoni numru 25 ta-Regolament dwar l-Għaqda. Id-Deċiżjoni li tiddikjara li l-konċentrazzjoni hija kompatibbli mas-Suq Komuni għandha tkopri dawn it-tip ta’ restrizzjonijiet. Skond l-Artikolu 22(1) tar-Regolament dwar l-Għaqda, dak ir-Regolament biss jgħodd, bl-esklużjoni tar-Regolament tal-Kunsill Nru 17 [2] kif ukoll Regolamenti tal-Kunsill (KEE) Nru 1017/68 tad-19 ta’ Lulju 1968 li japplika r-regoli tal-kompetizzjoni għat-trasport bil-ferrovija, bit-triq u permezz ta’ passaġġi interni ta’ l-ilma [3], (KEE) Nru 4056/86 tat-22 ta’ Diċembru 1986 li tniżżel regoli dettaljati għall-applikazzjoni ta’ l-Artikoli 81 u 82 tat-Trattat għat-trasport marittimu [4] u (KEE) Nru 3975/87 tal-14 ta’ Diċembru 1987 li tniżżel il-proċedura għall-applikazzjoni tar-regoli dwar il-kompetizzjoni ta’ l-impriżi fis-settur tat-trasport bl-ajru [5]. 2. Din l-istruttura legali ma timponix fuq il-Kummissjoni obbligazzjoni biex tagħmel stima u tindirizza formalment restrizzjonijiet bħal dawn. Kull stima bħal din hija biss ta’ natura dikjaratorja, billi r-restrizzjonijiet kollha li jilħqu l-kriterji mfassla mir-Regolament dwar l-Għaqda huma diġà koperti mill-Artikolu 6(1)(b), it-tieni sottoparagrafu, u l-Artikolu 8(2), it-tieni sottoparagrafu, it-tieni sentenza, u huma għalhekk iċċarati permezz tat-tħaddim tal-liġi, sewwa jekk huma indirizzati espliċitament fid-deċiżjoni tal-Kummisjoni jew le. Il-Kummissjoni m’għandhiex ħsieb li tibqa’ tagħmel stima bħal din fid-deċiżjonijiet dwar l-għaqda tagħha. Dan il-mod huwa konsistenti mal-prattika amministrattiva tal-Kummissjoni introdotta għal każijiet li jikkwalifikaw għal trattament simplifikat sa mill-1 ta’ Settembru 2000 [6]. 3. Nuqqas ta’ qbil bejn il-partijiet involuti f’konċentrazzjoni dwar jekk restrizzjonijiet għandhomx x’jaqsmu u humiex neċessarji għall-implimentazzjoni tagħha u huma għalhekk koperti awtomatikament mid-deċiżjoni ta’ klerjar tal-Kummissjoni jaqgħu taħt il-ġurisdizzjoni tal-qrati nazzjonali. 4. Dan l-avviż jabbozza l-interpretazzjoni tal-Kummissjoni tan-nozzjoni ta’ “restrizzjonijiet li għandhom x’jaqsmu direttament u huma neċessarji għall-implimentazzjoni tal-konċentrazzjoni. Il-gwida mogħtija fit-taqsimiet li ġejjin tirrifletti esperjenza u prattika passata tal-Kummisjoni f’dan il-qasam. Dan l-avviż jibdel l-Avviż tal-Kummisjoni li għandu x’jaqsam ma’ restrizzjonijiet anċillari għal konċentrazzjonijiet [7]. 5. L-interpretazzjoni tal-Kummissjoni ta’ l-Artikolu 6(1)(b), it-tieni sottoparagrafu, u l-Artikolu 8(2), it-tieni sottoparagrafu, it-tieni sentenza, tar-Regolament dwar l-Għaqda huwa mingħajr preġudizzju għall-interpretazzjoni li tista’ tingħata mill-Qorti tal-Ġustizzja jew Il-Qorti ta’ Prim’ Istanza tal-Komunitajiet Ewropej. II. IL-PRINĊIPJI ĠENERALI 6. Konċentrazzjoni tista’ tikkonsisti minn arranġamenti kontrattwali u ftehim li jistabbilixxu kontroll fit-tifsira ta’ l-Artikolu 3(3) tar-Regolament dwar l-Għaqda. Kull ftehim li għandu x’jaqsam ma’ assi neċessarji biex jitwettaq l-għan prinċipali tal-konċentrazzjoni huma wkoll partijiet integrali tal-konċentrazzjoni. B’żieda ma’ dawn l-arranġamenti u ftehim, il-partijiet tal-konċentrazzjoni jistgħu jidħlu fi ftehim ieħor li ma jiffurmax parti integrali mill-konċentrazzjoni u jillimita l-ħelsien tal-parti minn azzjoni fis-suq. Jekk f’arranġamenti bħal dawn jinsabu restrizzjonijiet li għandhom x’jaqsmu direttament u huma neċessarji għall-implimentazzjoni tal-konċentrazzjoni nnifsha, dawn huma koperti mid-deċiżjoni li tiddikjara l-konċentrazzjoni kompatibbli mas-suq komuni; jekk le, l-effetti restrittivi tagħhom iridu jiġu stmati taħt l-Artikoli 81 u 82 tat-Trattat ta’ l-EC. 7. Sabiex restrizzjonijiet jiġu kunsidrati bħala “għandhom x’jaqsmu direttament mal-implimentazzjoni tal-konċentrazzjoni, m’huwiex suffiċjenti li kienu daħlu fi ftehim fl-istess waqt jew fl-istess kuntest bħall-konċentrazzjoni. 8. Ftehim għandhom ikunu "neċessarji għall-implimentazzjoni tal-konċentrazzjoni", li jfisser li fl-assenza ta’ dawk il-ftehim, il-konċentrazzjoni ma setgħetx tiġi implimentata jew setgħet biss tiġi implimentata taħt kondizzjonijiet li huma aktar inċerti, bi prezz sostanzjalment aktar għoli, fuq perjodu apprezzabbilment itwal jew b’diffikultà konsiderevolment akbar [8] ftehim immirati lejn il-protezzjoni tal-valur ittrasferit [9], manteniment tal-kontinwament tal-provvista wara x-xoljiment ta’ entità ekonomika ta’ qabel [10], jew l-għajnuna mogħtija għall-bidu ta’ entità ġdida [11] normalment jilħqu dawn il-kriterji. 9. Waqt li jkun qiegħed jiġi stabbilit jekk restrizzjoni hijiex neċessarja, huwa xieraq mhux biss li jittieħed kont tan-natura tiegħu, imma wkoll li jiġi żgurat li t-tul kollu taż-żmien tiegħu, il-kontenut tas-suġġett u l-qasam ġeografiku ta’ applikazzjoni ma’ jeċċedux dak li l-konċentrazzjoni teħtieġ raġonevolment. Jekk alternattivi ugwalment effettivi huma disponibbli biex tintlaħaq il-mira leġittima segwita, l-impriżi għandhom jagħżlu dik li hi oġġettivament l-inqas restrittiva għall-kompetizzjoni. 10. Għal konċentrazzjonijiet li huma mwettqa fi stadji, l-ftehim kontrattwali li għandhom x’jaqsmu ma’ l-istadji qabel ma’ jiġi stabbilit il-kontroll fit-tifsira ta’ l-Artikolu 3(1) u (3) tar-Regolament dwar l-Għaqda ma jistgħux jiġu kkunsidrati li għandhom x’jaqsmu u huma neċessarji direttament għall-implimentazzjoni tal-konċentrazzjoni. Għal dawn il-ftehim, l-Artikoli 81 u 82 tat-Trattat ta’ l-EC jibqgħu jgħoddu. Madanakollu, ftehim li jservu sabiex jiffaċilitaw l-akkwist ta’ kontroll jistgħu jiġu kkunsidrati li għandhom x’jaqsmu u huma neċessarji direttament. 11. Il-kriterji ta’ relazzjoni diretta u neċessità huma ta’ natura oġġettiva. Restrizzjonijiet m’humiex relatati jew neċessarji direttament għall-implimentazzjoni ta’ konċentrazzjoni sempliċement għaliex il-partijiet jikkunsidrawhom hekk. III. IL-PRINĊIPJI APPLIKABBLI GĦALL-KLAWSOLI KOMUNI F’KAŻIJIET TA’ AKKWIST TA’ IMPRIŻA 12. Restrizzjonijiet miftiehma bejn il-partijiet fil-kuntest ta’ trasferiment ta’ impriża jistgħu jkunu għall-benefiċċju ta’ l-akkwistatur jew tal-bejjiegħ. F’termini ġenerali, il-bżonn ta’ l-akkwistatur biex jibbenifika minn ċertu protezzjoni huwa aktar urġenti mill-bżonn korrispondenti tal-bejjiegħ. Huwa l-akkwistatur li għandu bżonn jiġi żgurat li hi/hu jista’ jakkwista l-valur totali tal-kummerċ akkwistat. Għalhekk, bħala regola ġenerali, restrizzjonijiet li jibbenifikaw lill-bejjiegħ jew m’għandhomx x’jaqsmu u m’humiex neċessarji xejn direttament għall-implimantazzjoni tal-konċentrazzjoni, jew l-iskop tagħhom u/jew it-tul ta’ żmien tagħhom irid ikun aktar limitat minn dak ta’ klawsoli li jibbenifikaw lill-akkwistatur. A. Il-Klawsoli dwar non-kompetizzjoni 13. Obbligazzjonijiet mhux kompetittivi li huma imposti fuq il-bejjiegħ fil-kuntest tat-trasferiment ta’ impriża jew ta’ parti minnha jista’ jkollhom x’jaqsmu jew ikunu neċessarji direttament għall-implimentazzjoni tal-konċentrazzjoni. Sabiex jinkiseb il-valur sħiħ ta’ l-assi trasferiti, l-akkwistatur irid ikun jista’ jibbenifika minn xi protezzjoni kontra kompetizzjoni mill-bejjiegħ sabiex jikseb il-lealtà tal-klijenti u jassimila u jesplojta l-għerf fis-sengħa. Klawsoli mhux kompetittivi bħal dawn jiggarantixxu t-trasferiment lill-akkwistatur tal-valur sħiħ ta’ l-assi trasferiti, li ġeneralment jinkludu kemm l-assi fiżiċi kif ukoll l-assi intanġibbli, bħal ma huma r-rieda tajba akkumulata mill-bejjiegħ jew l-għerf tas-sengħa [12] li hi/hu żviluppa [13]. Dawn mhux biss għandhom x’jaqsmu mal-konċentrazzjoni, imma huma wkoll neċessarji għall-implimentazzjoni tagħha għaliex mingħajrhom, ikun hemm raġuni xierqa biex ikun mistenni li l-bejgħ ta’ l-impriża jew parti minnha ma titwettaqx. 14. Madankollu, klawsoli dwar non-kompetizzjoni bħal dawn huma ġġustifikati biss mill-oġġettiv leġittimu ta’ implimentazzjoni tal-konċentrazzjoni meta t-tul ta’ żmien kollu tagħhom, il-qasam ġeografiku ta’ applikazzjoni tagħhom, il-kontenut tas-suġġett tagħhom u l-persuni suġġetti għalihom ma jeċċedux dak li huwa raġonevolment neċessarju biex jitwettaq dan il-għan. Protezzjoni bħal din ma tistax tiġi kkunsidrata neċessarja meta t-trasferiment huwa fil-fatt illimitat għall-assi fiżiċi (bħal ma huma l-art, il-bini u l-makkinarju) jew għal drittijiet ta’ proprjetà esklussivament industrijali u kummerċjali (li l-possessuri ta’ dawn setgħu immedjatament jieħdu azzjoni kontra ksur ta’ liġi mit-trasferitur ta’ drittijiet bħal dawn). 15. Esperjenza u prattika tal-Kummissjoni passata wrew li meta t-trasferiment ta’ l-impriża tinkludi ż-żewġ elementi ta’ rieda tajba u għerf tas-sengħa, klawsoli mhux kompetittivi huma ġeneralment ġustifikati għal perjodu sa tliet snin [14]; meta r-rieda tajba biss hija inkluża, huma ġeneralment iġġustifikati għal perjodu sa sentejn [15]. Ħinijiet itwal jistgħu jiġu ġġustifikati f’firxa ta’ ċirkostanzi llimitata, per eżempju fejn jista’ jintwera li l-lealtà tal-klijent lejn il-bejjiegħ tippersisti għal aktar minn sentejn, jew għal aktar minn tliet snin fejn l-iskop jew in-natura tal-għerf tas-sena ttrasferit tiġġustifika perjodu addizzjonali ta’ protezzjoni [16]. 16. L-iskop ġeografiku ta’ klawsola mhux kompetittiva għandha normalment tkun illimitata għall-qasam li fih il-bejjiegħ offra l-prodotti jew servizzi rilevanti qabel it-trasferiment [17]. Qed nippresumu li l-akkwistatur ma għandux bżonn ikun protett kontra kompetizzjoni mill-bejjiegħ f’territorji li ma kinux penetrati minn qabel mill-bejjiegħ, sakemm jista’ jintwera li protezzjoni bħal din hija meħtieġa minn ċirkostanzi partikolari tal-każ, e.g. għal territorji fejn il-bejjiegħ kien qed jippjana li jidħol fiż-żmien tat-transazzjoni, basta li hi/hu kien diġà investa fil-preparazzjoni ta’ dan il-pass. 17. Bl-istess mod, il-klawsoli mhux kompetittivi jridu jibqgħu limitati għal prodotti (inkluż versjonijiet jew aġġornamenti mtejba ta’ prodotti kif ukoll ta’ mudelli suċċessivi) u li jiffurmaw l-attività ekonomika ta’ l-impriża ttrasferita. Dan jista’ jinkludi prodotti u servizzi fi stadju ta’ żvilupp avvanzat fiż-żmien tat-transazzjoni, jew prodotti li huma żviluppati totalment imma li għadhom m’humiex fis-suq. L-akkwistatur m’għandux bżonn jiġi protett kontra l-kompetizzjoni mill-bejjiegħ fi swieq ta’ prodotti jew servizzi li fihom l-impriża ttrasferita ma kinitx attiva qabel it-trasferiment [18]. 18. Il-bejjiegħ/a tista’ torbot lilha nnifisha/jista’ jorbot lilu nnifsu, is-sussidjarji u l-aġenti kummerċjali tagħha/tiegħu. Madanakollu, obbligazzjoni sabiex jiġu imposti restrizzjonijiet simili fuq oħrajn ma tkunx meqjusa bħala li għandha x’taqsam jew hija neċessarja direttament għall-implimentazzjoni tal-konċentrazzjoni. Din tgħodd, partikolarment, għal klawsoli li jirristrinġu l-ħelsien ta’ bejjiegħa mill-ġdid jew utenti għall-importazzjoni jew esportazzjoni. 19. Klawsoli li jillimitaw id-dritt tal-bejjiegħ li jixtri jew iżomm ishma f’kumpanija li tikkompeti mal-kummerċ trasferit għandhom jiġu kunsidrati bħala li għandhom x’jaqsmu jew huma neċessarji direttament għall-implimentazzjoni tal-konċentrazzjoni taħt l-istess kondizzjonijiet kif abbozzati fuq għal klawsoli mhux kompetittivi, sakemm ma jipprevenux lill-bejjiegħ milli jbigħ jew iżomm ishma għall-għanijiet ta’ investiment, mingħajr ma jingħatawlu/ha, direttament jew indirettament, funzjonijiet ta’ amministrazzjoni jew influwenza materjali fil-kumpanija li qed tikkompeti [19]. 20. Klawsoli ta’ non-solleċitazzjoni u kunfidenzalità għandhom ikunu evalwati bl-istess mod bħal klawsoli non-kompetittivi, safejn u sakemm l-effett restrinġenti tagħhom ma jeċċedix dak ta’ klawsola mhux kompetittiva. Madanakollu, ladarba l-iskop ta’ dawn il-klawsoli jista’ jkun idjaq minn dak ta’ klawsoli non-kompetittivi, x’aktarx aktar jistgħu jinsabu li għandhom x’jaqsmu jew huma neċessarji direttament għall-implimentazzjoni tal-konċentrazzjoni. Klawsoli ta’ kunfidenzalità jistgħu, jekk ikunu ġġustifikat minn ċirkostanzi partikolari tal-każ, ikunu aċċettati għall-perjodi ta’ aktar minn tliet snin, waqt li jittieħed kont ta’ l-interessi tal-kumpaniji li jiġu protetti sigrieti kummerċjali ta’ valur [20]. B. Il-Ftehim dwar liċenzi 21. It-trasferiment ta’ impriża jew parti minnha ġeneralment tinkludi t-trasferiment lill-akkwistatur, bil-ħsieb ta’ l-esplojtazzjoni sħiħa ta’ l-assi ttrasferiti, ta’ drittijiet ta’ proprjetà intellettwali jew tal-għerf tas-sengħa. Madanakollu, il-bejjiegħ jista’ jibqa’ s-sid tad-drittijiet sabiex jesplojtahom għal attivitajiet oħra għajr dawk ittrasferiti. F’dawn il-każijiet, il-mezz tas-soltu sabiex jiġi żgurat li l-akkwistatur se jkollu l-użu sħiħ ta’ l-assi ttrasferiti huwa biex jikkonkludi l-ftehim tal-liċenzar favurih/ha. Bl-istess mod, fejn l-bejjiegħ trasferixxa d-drittijiet ta’ proprjetà intelletwali mal-kummerċ, hi/hu għandu mnejn ikun irid ikompli juża xi drittijiet jew id-drittijiet kollha għal attivitajiet oħra għajr dawk ittrasferiti; f’każijiet bħal dawn l-akkwistatur se jagħti liċenza lill-bejjiegħ. 22. Liċenzi ta’ patenti [21], ta’ drittijiet simili, jew ta’ għerf tas-sengħa [22], jistgħu jiġu kkunsidrati bħala neċessarji għall-implimentazzjoni tal-konċentrazzjoni. Jistgħu jiġu kkunsidrati ugwalment bħala parti integrali mill-konċentrazzjoni u, f’kull każ, m’għandhomx għalfejn ikunu llimitati fil-ħin. Dawn il-liċenzi jistgħu jkunu sempliċi jew esklussivi u jistgħu jkunu limitati għal ċerti oqsma ta’ użu, safejn u sakemm jikkorrispondu għall-attivitajiet ta’ l-impriża. Madanakollu, limitazzjonijiet territorjali dwar fabbrikazzjoni li tirrifletti t-territorju ta’ l-attività trasferita m’humiex normalment neċessarji għall-implimentazzjoni ta’ l-operat. Restrizzjonijiet fi ftehim ta’ liċenzi li jmorru lil hemm mid-dispożizzjonijiet msemmija fuq, bħalma huma dawk li jipproteġu l-liċenzatur aktar milli lil min jieħu l-liċenza, m’humiex normalment neċessarji għall-implimentazzjoni tal-konċentazzjoni. Minflok jistgħu jiġu stmati skond l-Artikolu 81 tat-Trattat ta’ l-EC. Ftehim li jikkontjenu restrizzjonijet dwar kompetizzjoni jistgħu madanakollu jibqgħu taħt Regolament tal-Kummissjoni (EC) Nru 240/96. Fil-każ ta’ liċenza mogħtija mill-bejjiegħ ta’ kummerċ lix-xerrej, il-bejjiegħ jista’ jsir suġġett għal restrizzjoni territorjali fil-ftehim tal-liċenzi taħt l-istess kondizzjonijiet li huma preskritti għal klawsoli mhux kompetittivi fil-kuntest tal-bejgħ ta’ kummerċ. 23. Bl-istess mod, fil-każ ta’ liċenzi ta’ marki tal-fabbrika, ismijiet ta’ kummerċ, drittijiet tad-disinn, drittijiet ta’ l-awtur jew drittijiet simili, jista’ jkun hemm sitwazzjonijiet li fihom il-bejjiegħ ikun jixtieq jibqa’ s-sid ta’ drittijiet bħal dawn rigward l-attivitajiet miżmuma, imma l-akkwistatur għandu bżonn dawn id-drittijiet sabiex iqiegħed fis-suq l-oġġetti jew servizzi prodotti mill-impriża jew parti mill-impriża trasferita. Hawnhekk jgħoddu l-istess konsiderazzjonijiet msemmija fuq [23]. 24. Ftehim li jirrigwardaw l-użu ta’ ismijiet ta’ kummerċ jew marki tal-fabbrika għandhom normalment ikunu analizzati fil-kuntest tal-liċenza korrispondenti tad-dritt ta’ proprjetà intelletwali rilevanti. C. L-Obbligazzjonijiet tax-xiri u l-provvista 25. F’ħafna każijiet, it-trasferiment ta’ impriża jew ta’ parti minnha jista’ jinvolvi l-isfrattar ta’ linji tradizzjonali ta’ xiri u provvista li eżistew bħala riżultat ta’ integrazzjoni ta’ attivitajiet ta’ qabel fl-unità ekonomika tal-bejjiegħ. Sabiex ikun jista’ jseħħ ix-xoljiment ta’ l-unita ekonomika tal-bejjiegħ u t-trasferiment parzjali ta’ l-assi lill-akkwistatur taħt kondizzjonijiet raġonevoli, huwa ħafna drabi neċessarju li jinżammu, għal inqas għal perjodu transitorju, ir-rabtiet eżistenti jew simili bejn il-bejjiegħ u l-akkwistatur. Dan il-għan huwa normalment milħuq bl-obbligazzjonijiet tax-xiri u l-provvista għall-bejjiegħ u/jew l-akkwistatur ta’ l-impriża jew ta’ parti minnha. Hija u titqies is-sitwazzjoni partikolari li tirrisulta mix-xoljiment ta’ l-unita ekonomika tal-bejjiegħ, obbligazzjonijiet bħal dawn, li jistgħu jwasslu għal restrizzjonijiet ta’ kompetizzjoni, jistgħu jiġu mgħarrfa bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni. Jistgħu jkunu favur il-bejjiegħ kif ukoll l-akkwistatur, skond iċ-ċirkostanzi partikolari tal-każ. 26. Il-mira ta’ obbligazzjonijiet bħal dawn tista’ tkun biex tiġi żgurata l-kontinwità ta’ provvista liż-żewġ partijiet ta’ prodotti neċessarji biex jitwettqu l-attivitajiet miżmuma mill-bejjiegħ jew biex jittieħed pussess mill-akkwistatur [24]. Għalhekk, hemm raġunijiet biex jingħaraf, għal perjodu transitorju [25], il-bżonn għal obbligazzjonijiet ta’ provvista mmirati biex jiggarantixxu l-kwantitajiet forniti minn qabel fil-kummerċ tal-bejjiegħ integrat, inkluż, meta xieraq, il-possibbiltà għall-aġġustament tagħhom lejn estimi ta’ domanda prevvisti. 27. Bl-istess mod, il-mira tista’ tkun ukoll biex tintlaħaq il-kontinwità fil-bejgħ, kif kienu assigurati minn qabel fl-entità ekonomika waħdanija. Obbligazzjonijiet ta’ xiri fejn jibbenifika l-fornitur ta’ prodott partikolarment se jeħtieġu ġustifikazzjoni b’attenzjoni, skond iċ-ċirkostanzi tal-każ. 28. Kemm l-obbligazzjonijiet tal-provvista kif ukoll tax-xiri li jipprovdu għal kwantitajiet fissi, possibbilment bi klawsola ta’ varjazzjoni, jistgħu jintgħarfu bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni. Madankollu, obbligazzjonijiet li jipprovdu għal kwantitajiet mingħajr limitu, jew li jikkonferixxu l-fornitur preferit jew l-istat tax-xerrej, huma meqjusa bħala m’humiex neċessarji għall-implimentazzjoni tal-konċentrazzjoni. Ikun hemm bżonn li obbligazzjonijiet kollha bħal dawn ikunu ġustifikati minn ċirkostanza partikolari tal-każ. 29. Bl-istess mod, m’hemm l-ebda ġustifikazzjoni ġenerali għal xiri esklussiv jew obbligazzjonijiet ta’ provvista jew fornitura [26]. Minbarra taħt ċirkostanzi eċċezzjonali, per eżempju li jirriżultaw mill-assenza ta’ suq jew ta’ l-ispeċifiċità tal-prodotti partikolari, esklussività bħal din m’hijiex neċessarja għall-implimentazzjoni tal-konċentrazzjoni. 30. Esperjenza u prattika passata tal-Kummissjoni wrew li t-tul taż-żmien ta’ l-obbligazzjonijiet ta’ xiri u tal-provvista u fornitura jridu jkunu limitati għall-perjodu neċessarju għas-sostituzzjoni tar-relazzjoni ta’ dipendenza minn awtonomija fis-suq [27]. It-tul taż-żmien ta’ kuntratti ta’ xiri u ta’ fornituri għal prodotti kumplessi industrijali huwa normalment ġustifikat għal perjodu transizzjonali ta’ tliet snin u jrid, f’kull każ, ikun ġustifikat minn ċirkostanzi partikolari, waqt li jitqiesu l-oġġetti jew is-servizzi partikolari [28]. 31. Ftehim dwar servizzi jistgħu jkunu ekwivalenti fir-riżultat tagħhom għal arranġamenti ta’ provvisti; f’dan il-każ, jgħoddu l-istess konsiderazzjonijiet imsemmija fuq. F’dak li għandu x’jaqsam ma’ arranġamenti ta’ distribuzzjoni, jistgħu wkoll jitqiesu bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni [29]. Jekk dan m’huwiex il-każ, ftehim li fihom restrizzjonijiet dwar kompetizzjoni jistgħu jaqgħu taħt l-iskop tar-Regolament tal-Kummissjoni (EC) Nru 2790/1999 tat-22 ta’ Diċembru 1999 dwar l-applikazzjoni ta’ l-Artikolu 81(3) tat-Trattat għal kategoriji ta’ ftehim vertikali u prattiċi konċertati [30]. IV. IL-PRINĊIPJI APPLIKABBLI GĦAL KLAWSOLI KOMUNI F’KAŻIJIET TA’ AKKWIST KONĠUNT 32. Ir-Regolament dwar l-Għaqda huwa applikabbli meta żewġ impriżi jew aktar jiftiehmu li jakkwistaw flimkien il-kontroll ta’ impriża waħda jew aktar impriżi oħra, partikolarment permezz ta’ stedina għall-offerta pubblika, fejn l-oġġett jew l-effett huwa tqassim bejniethom ta’ l-impriżi jew l-assi tagħhom. Din hija konċentrazzjoni implimentata f’żewġ stadji suċċessivi. L-istrateġija komuni hija limitata għall-akkwist tal-kontroll. Għal dan il-għan, fil-kuntest ta’ offerta konġunta, ftehim mill-akkwistaturi konġunti ta’ impriża sabiex jastjenu milli jagħmlu offerti separati kompetittivi għall-istess impriża, jew inkella jakkwistaw il-kontroll, jistgħu jiġu kunsidrati li għandhom x’jaqsmu u huma neċessarji direttament għall-implimentazzjoni tal-konċentrazzjoni. 33. Barra minn hekk, restrizzjonijet immirati lejn l-implimentazzjoni tat-tqassim ta’ l-assi jridu jkunu kunsidrati li għandhom x’jaqsmu u huma neċessarji direttament għall-implimentazzjoni tal-konċentrazzjoni. Dan ikun jgħodd għal arranġamenti magħmula bejn il-partijiet għall-akkwist konġunt ta’ kontroll sabiex jitqassmu bejniethom il-faċilitajiet ta’ produzzjoni jew il-linji ta’ distribuzzjoni, flimkien mal-marki tal-fabbrika eżistenti tal-impriża akkwistata flimkien b’mod konġunt. 34. Sakemm u safejn tqassim bħal dan jinvolvi x-xoljiment ta’ entità ekonomika li diġà teżisti, arranġamenti li jagħmlu x-xoljiment possibbli taħt kondizzjonijiet raġonevoli jistgħu jkunu kunsidrati bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni. F’dan ir-rigward, il-prinċipji spjegati hawn fuq rigward arranġamenti ta’ xiri u provvista għal perjodu transizzjonali f’każijiet ta’ trasferiment ta’ impriżi għandhom jiġu applikati b’analoġija. V. IL-PRINĊIPJI APPLIKABBLI GĦAL KLAWSOLI KOMUNI F’KAŻIJIET TA’ JOINT VENTURES FIT-TIFSIRA TA’ L-ARTIKOLU 3(2) TAR-REGOLAMENT DWAR L-GĦAQDA A. L-Obbligazzjonijiet għal non-kompetizzjoni 35. Obbligazzjoni għal non-kompetizzjoni bejn l-impriżi ewleniji u joint venture jistgħu jiġu kunsidrati bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni. Klawsoli mhux kompetittivi jistgħu jirriflettu, inter alia, il-bżonn biex tiġi żgurata r-rieda tajba matul in-negozjati; jistgħu jirriflettu wkoll il-bżonn sabiex l-assi tal-joint venture jiġu utilizzati totalment jew sabiex il-joint venture ikun jista’ jassimila l-għerf tas-sengħa u r-rieda tajba provduti mill-ġenituri; jew biex il-bżonn li jiġu protetti l-interessi tal-ġenituri il-joint venture kontra atti kompetittivi jkun simplifikat, fost ħwejjeġ oħra, mill-aċċess privileġġjat tal-ġenituri għall-għerf tas-sengħa u r-rieda tajba trasferiti lil jew żviluppati mill-joint venture. 36. Bħala regola ġenerali, klawsoli bħal dawn jistgħu, fil-każ ta’joint ventures, ikunu ġustifikati għal perjodi sa ħames snin. Madankollu, il-Kummissjoni tikkunsidra li klawsoli mhux kompetittivi li t-tul taż-żmien tagħhom jeċċedi t-tliet snin iridu jiġu ġustifikati minn ċirkostanzi partikolari tal-każ [31]. Barra minn hekk, obbligazzjonijiet mhux kompetittivi bejn l-impriżi ewlenin u joint venture li jestendu lil hinn mill-ħajja tal-joint venture ma jistgħu qatt jiġu kunsidrati bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni. [32] 37. L-iskop ġeografiku ta’ klawsola dwar non-kompetizzjoni għandha tkun illimitata għall-qasam li fih l-ġenituri offrew l-prodotti jew servizzi rilevanti qabel ma stabbilixxew il-joint venture [33] 17). Dak l-iskop ġeografiku jista’ jiġi estiż għal territorji li l-kumpaniji ewlinin kienu qed jippjanaw li jidħlu fihom fil-ħin tat-transazzjoni, basta li kienu diġà investew fil-preparazzjoni ta’ dan il-pass. 38. Bl-istess mod, klawsoli dwar non-kompetizzjoni jridu jkunu limitati għal prodotti u servizzi li jikkostitwixxu l-attività ekonomika tal-joint venture. Dan jista’ jinkludi prodotti u servizzi fi stadju ta’ żvilupp avvanzat fiż-żmien tat-transazzjoni, kif ukoll prodotti u servizzi li huma żviluppati totalment imma li għadhom m’humiex fis-suq. 39. Jekk il-joint venture huwa mfassal biex jidħol f’suq ġdid, referenza ssir għall-prodotti, servizzi u territorji li fihom ikun se jopera taħt il-ftehim tal-joint venture jew liġijiet lokali. Huwa presunt li l-interess ta’ wieħed mill-ġenituri fil-joint venture m’għandux għalfejn jiġi protett kontra kompetizzjoni mill-ġenitur l-ieħor fi swieq oħra għajr dawk li fihom il-joint venture ikun attiv mill-bidu tiegħu. 40. B’żieda ma’ dan, ikun preżunt bħala regola ġenerali li obbligazzjonijiet mhux kompetittivi bejn il-ġenituri li m’humiex qed jikkontrollaw u joint venture m’għandhomx x’jaqsmu u m’humiex neċessarji direttament għall-implimentazzjoni tal-konċentrazzjoni. 41. L-istess prinċipji jgħoddu għal klawsoli ta’ non-solleċitazzjoni u kunfidenzalità, safejn u sakemm l-effett restrittiv tagħhom ma jeċċedux dawk ta’ klawsola dwar non-kompetizzjoni. Madanakollu, ladarba l-iskop ta’ dawn il-klawsoli jista’ jkun idjaq minn dak ta’ klawsoli dwar non-kompetizzjoni, jistgħu jkunu kunsidrati bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni f’numru kbir ta’ ċirkostanzi. Barra minn dan, it-tul ta’ żmien ta’ klawsoli ta’ kunfidenzalità jista’ jkun itwal minn ħames snin, skond iċ-ċirkostanzi partikolari tal-każ, waqt li jitqiesu l-interessi tal-kumpaniji fil-protezzjoni ta’ sigrieti kummerċali ta’ valur. B. Il-Ftehim dwar liċenzi 42. Liċenza mogħtija mill-ġenituri tal-joint venture jistgħu jiġu kunsidrati bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni. Dan jgħodd mingħajr ma jingħata każ jekk il-liċenza hijiex waħda esklussiva jew le u jekk hijiex limitata fiż-żmien jew le. Il-liċenza tista’ tiġi ristretta għal qasam partikolari ta’ użu li jikkorrispondi għall-attivitajiet tal-joint venture. 43. Liċenzi mogħtija lill-wieħed mill-ġenituri tal-joint venture, jew ftehim ta’ cross-licence, jistgħu jitqiesu bħala li għandhom x’jaqsmu u huma neċessarji direttament għall-implimentazzjoni tal-konċentrazzjoni taħt l-istess kondizzjonijet bħal fil-każ tal-bejgħ ta’ kummerċ. Ftehim tal-liċenza bejn il-ġenituri, madankollu, m’humiex kunsidrati li għandhom x’jaqsmu u huma neċessarji direttament għall-implimentazzjoni ta’ joint venture. 44. Ftehim ta’ liċenza li fihom restrizzjoni dwar kompetizzjoni imma m’humiex kunsidrati li għandhom x’jaqsmu u huma neċessarji direttament għall-implimentazzjoni tal-konċentrazzjoni jistgħu madankollu jaqgħu taħt ir-Regolament tal-Kummissjoni (EC) Nru 240/96. C. L-Obbligazzjonijiet tax-xiri u l-provvista 45. Jekk l-impriżi ewlenin jibqgħu preżenti f’suq upstream jew downstream ta’ dak tal-joint venture, il-ftehim kollha ta’ xiri u provvista, inklużi ftehim ta’ distribuzzjoni, huma suġġetti għall-prinċipji applikabbli fil-każ tat-trasferiment ta’ impriża. [1] ĠU L 395, tat-30.12.1989, p. 1; Corrigendum: ĠU L 257, tal-21.9.1990, p. 13. Regolament kif emendat bir-Regolament tal-Kunsill (KE) Nru 1310/97 (ĠU L 180, tad-9.7.1997, p. 1, Korriġendum: ĠU L 40, tat-13.2.1998, p. 17, u ĠU L 199, tas-26.7.1997, p. 69). [2] L-Ewwel Regolament li jimplimenta l-Artikoli 81 u 82 tat-Trattat (ĠU C 13, tal-21.2.1962, p. 204/62; Regolament kif emendat l-aħħar mir-Regolament tal-Kunsill (KE) Nru 1216/1999 (ĠU L 148, tal-15.6.1999, p. 5). [3] ĠU L 175, tat-23.7.1968, p. 1; Regolament kif emendat l-aħħar mill-Att ta’ Adeżjoni ta’ l-Awstrija, il-Finlandja u l-Isvezja. [4] ĠU L 378, tal-31.12.1986, p. 4; Regolament kif emendat l-aħħar mill-Att ta’ Adeżjoni ta’ l-Awstrija, il-Finlandja u l-Isvezja. [5] ĠU L 374, tal-31.12.1987, p. 1. Regolament kif l-aħħar emendat bir-Regolament tal-Kunsill (KEE) Nru 2410/92 (ĠU L 240, tal-24.8.1992, p. 18). [6] Ara paragrafu 14 ta’ l-Avviż tal-Kummissjoni dwar proċedura simplifikata għat-trattament ta’ ċerti konċentrazzjonijiet taħt ir-Regolament tal-Kunsill (KEE) Nru 4064/89 (ĠU C 217, tad-29.7.2000, p. 32). [7] ĠU C 203, tal-14.8.1990, p. 5. [8] Deċiżjoni tal-Kummissjoni tat-18 ta’ Diċembru 2000 (COMP/M.1863 - Vodafone/BT/Airtel JV, premessa 20). [9] Deċiżjoni tal-Kummissjoni tat-30 ta’ Lulju 1998 (IV/M.1245 - Valeo/ITT Industries, premessa 59); Deċiżjoni tal-Kummissjoni tat-3 ta’ Marzu 1999 (IV/M.1442 - MMP/AFP, premessa 17); Deċiżjoni tal-Kummissjoni tad- 9 ta’ Marzu 2001 (COMP/M.2330 - Cargill/Banks, premessa 30); Deċiżjoni tal-Kummissjoni tal-20 ta’ Marzu 2001 (COMP/M.2227 - Goldman Sachs/Messer Griesheim, premessa 11). [10] Deċiżjoni tal-Kummissjoni tal-25ta’ Frar 2000 (COMP/M.1841 - Celestica/IBM). [11] Deċiżjoni tal-Kummissjoni tat-30 ta’ Marzu 1999 (IV/JV.15 - BT/AT & T, premessi 207 sa 214); Deċiżjoni tal-Kummissjoni tat-22 ta’ Diċembru 2000 (COMP/M.2243 - Stora Enso/AssiDomän/JV, premessi 49, 56 u 57). [12] Kif definit fl-Artikolu 10 tar-Regolament tal-Kummissjoni (EC) Nru 240/96 tal-31 ta’ Jannar 1996 dwar l-applikazzjoni ta’ l-Artikolu 81(3) tat-Trattat dwar ċerti kategoriji ta’ ftehim ta’ trasferiment tat-teknoloġija (ĠU L 31, tad-9.2.1996, p.2. [13] Deċiżjoni tal-Kummissjoni tat-2 ta’ Marzu 2001 (COMP/M.2305 - Vodafone Group plc/Eircell, premessa 22). [14] Deċiżjoni tal-Kummissjoni tat-2 ta’April 1998 (IV/M.1127 - Nestlé/Dalgety, premessa 33); Deċiżjoni tal-Kummissjoni tal-1 ta’ Settembru 2000 (COMP/M. 2077 - Clayton Dubilier & Rice/Iteltel, premessa 15); Deċiżjoni tal-Kummissjoni tat-2 ta’ Marzu 2001 (COMP/M.2305 - Vodafone Group plc/Eircell, premessi 21 u 22). [15] Deċiżjoni tal-Kummissjoni tat-12 ta’ April 1999 (IV/M.1482 - Kingfisher/Großlabor, premessa 26); Deċiżjoni tal-Kummissjoni tal-14 ta’ Diċembru 1997 (IV/M.884 - KNP BT/Bunzl/Wilhelm Seiler, premessa 17). [16] Deċiżjoni tal-Kummissjoni tal-1 ta’ Settembru 2000 (COMP/M.1980 - Volvo/Renault VI, premessa 56). [17] Deċiżjoni tal-Kummissjoni tal-14 ta’ Diċembru 1997 (IV/M.884 - KNP BT/Bunzl/Wilhelm Seiler, premessa 17); Deċiżjoni tal-Kummissjoni tat-12 ta’ April 1999 (IV/M.1482 - Kingfisher/Großlabor, premessa 27); Deċiżjoni tal-Kummissjoni tas-6 ta’ April 2001 (COMP/M.2355 - Dow/Enichem Polyurethane, premessa 28); Deċiżjoni tal-Kummissjoni ta’ l-4 ta’ Awissu 2000 (COMP/M.1979 - CDC/Banco Urquijo/JV, premessa 18). [18] Deċiżjoni tal-Kummissjoni ta’ l-14 ta’ Diċembru 1997 (IV/M.884 - KNP BT/Bunzl/Wilhelm Seiler, premessa 17); Deċiżjoni tal-Kummissjoni tat-2 ta’ Marzu 2001 (COMP/M.2305 – Vodafone Group plc/Eircell, premessa 22); Deċiżjoni tal-Kummissjoni tas-6 ta’ April 2001 (COMP/M.2355 - Dow/Enichem Polyurethane, premessa 28); Deċiżjoni tal-Kummissjoni ta’ l-4 ta’ Awissu 2000 (COMP/M.1979 - CDC/Banco Urquijo/JV, premessa 18). [19] Deċiżjoni tal-Kummissjoni ta’ l-4 ta’ Frar 1993 (IV/M.304 - Tesco/Catteau, premessa 14); Deċiżjoni tal-Kummissjoni tal-14 ta’ Diċembru 1997 (IV/M.884 - KNP BT/Bunzl/Wilhelm Seiler, premessa 19); Deċiżjoni tal-Kummissjoni tat-12 ta’ April 1999 (IV/M.1482 - Kingfisher/Großlabor, premessa 27); Deċiżjoni tal-Kummissjoni tas-6 ta’ April 2000 (COMP/M.1832 - Ahold/ICA Förbundet/Canica, premessa 26); Deċiżjoni tal-Kummissjoni tat-22 ta’ Ġunju 2000 (COMP/JV.40 - Canal+/Lagardère/Canalsatellite, premessa 61). [20] Deċiżjoni tal-Kummissjoni tat-12 ta’ April 1999 (IV/M.1482 - Kingfisher/Großlabor, premessa 28); Deċiżjoni tal-Kummissjoni ta’ l-1 ta’ Settembru 2000 (COMP/M.1980 - Volvo/Renault VI, premessa 56) Deċiżjoni tal-Kummissjoni tas-6 ta’ April 2001 (COMP/M.2355 - Dow/Enichem Polyurethane, premessa 28). [21] Inklużi applikazzjonijiet patenti, mudelli ta’ utilità, topografiji ta’ prodotti semi-kondutturi, certificats d’utilité u certificats d’addition taħt liġi Franċiża u applikazzjonijiet għal dawn, ċertifikati supplimentari ta’ protezzjoni għal prodotti mediċinali jew prodotti oħra għal liema ċertifikati supplimentari ta’ protezzjoni jistgħu jinkisbu, u ċertifikati ta’ dawk li jrabbu l-pjanti (kif riferit fl-Artikolu 8 tar-Regolament tal-Kummissjoni (KE) Nru 240/96). [22] Kif definit fl-Artikolu 10 tar-Regolament tal-Kummissjoni (KE) Nru 240/96. [23] Deċiżjoni tal-Kummissjoni ta’ l-1 ta’ Settembru 2000 (COMP/M.1980 - Volvo/Renault VI, premessa 54). [24] Deċiżjoni tal-Kummissjoni tas-6 ta’ April 2001 (COMP/M.2355 - Dow/Enichem Polyurethane, premessa 31). [25] Deċiżjoni tal-Kummissjoni tat-30 ta’ Lulju 1998 (IV/M.1245 - Valeo/ITT Industries, premessi 63 u 64); Deċiżjoni tal-Kummissjoni tat-30 ta’ Marzu 1999 (IV/M.1245 - Valeo/ITT Industries, premessi 63 u 64) Deċiżjoni tal-Kummissjoni ta’ l-1 a’ Settembru 2000 (COMP/M.1980 – Volvo/Renault VI, premessa 55); Deċiżjoni tal-Kummissjoni tas-6 ta’ April 2001 (COMP/M.2355 - Dow/Enichem Polyurethane, premessa 28). [26] Deċiżjoni tal-Kummissjoni tat-30 ta’ Lulju 1998 (IV/M.1245 - Valeo/ITT Industries, premessa 64). [27] Deċiżjoni tal-Kummissjoni tat-30 ta’Marzu 1999 (IV/JV.15 - BT/AT & T, premessa 209). [28] Deċiżjoni tal-Kummissjoni tat-2 ta’ Frar 1997 (IV/M. 984 - Dupont/ICI, premessa 55); Deċiżjoni tal-Kummissjoni tat-30 ta’ Lulju 1998 (IV/M.1245 - Valeo/ITT Industries, premessa 64) Deċiżjoni tal-Kummissjoni tas-6 ta’ April 2001 (COMP/M.2355 - Dow/Enichem Polyurethane, premessa 31). [29] Deċiżjoni tal-Kummissjoni tat-30 ta’ Marzu 1999 (IV/JV.15 - BT/AT & T, premessi 207 u 211). [30] ĠU L 336,tad- 29.12.1999, p. 21. [31] Deċiżjoni tal-Kummissjoni tas-16 ta’ Ottubru 2000 (COMP/M.2137 - SLDE/NTL/MSCP/Noos, premessa 41); Deċiżjoni tal-Kummissjoni ta’ l-4 ta’ Awissu 2000 (COMP/M.1979 - CDC/Banco Urquijo/JV, premessi 18 u 19); Deċiżjoni tal-Kummissjoni tat-22 ta’ Diċembru 2000 (COMP/M.2243 - Stora Enso/AssiDomän/JV, premessa 49). [32] Deċiżjoni tal-Kummissjoni tal-10 ta’ Lulju 2000 (COMP/M.1964 - Planet Internet/Fortis Bank/Mine JV, premessa 16); Deċiżjoni tal-Kummissjoni tad-29 ta’ Awissu 2000 (COMP/M.1913 - Lufthansa Menzies/LGS/JV; premessa 18). [33] Deċiżjoni tal-Kummissjoni tad-29 ta’ Awissu 2000 (COMP/M.1913 - Lufthansa Menzies/LGS/JV; premessa 18); Deċiżjoni tal-Kummissjoni tat-22 ta’ Diċembru 2000 (COMP/M.2243 - Stora Enso/AssiDomän/JV, premessa 49). --------------------------------------------------